Tällainen on Kimi Räikkösen uusi pomo - upporikas miljonääri seurustelee maailmankuulun supermallin kanssa
01.09.2018 klo 7:59
Louis C. Camilleri sinetöi lähipäivinä Kimi Räikkösen jatkosopimuksen.
Lehtitietojen mukaan Ferrari nimittään tänä viikonloppuna Louis C. Camillerin virallisesti toimitusjohtajakseen.
62-vuotias egyptiläinen on intohimoinen Ferrarien keräilijä.
Camilleri seurustelee supermalli Naomi Campbellin kanssa.
- Ferrari koostuu tunteista, tyylistä, menestyksestä ja draamasta, arvioi automerkin historiasta kirjoittanut Marcel Massini NBC-kanavalle.
Massini oli kutsuttu studioon arvioimaan uuden toimitusjohtajan Louis C. Camillerin sopivuutta Korskuvan orin ohjaimiin.
- Auton ostajat haluavat identifioitua merkkiin ja sen takia todella intohimoinen johtaja olisi suureksi avuksi.
Camillerilla tiedetään olevan kymmenien Ferrarien kokoelma omassa autotallissaan. Hän on tuttu näky GP-varikolta jo ajaltaan tupakkajätti Philip Morrisin johdossa, mutta egyptiläispomon firmalleen tuottama imagoarvo syntyy ratojen ulkopuolelta.
Camilleri syntyi 1955 Aleksandriassa maltalaisperheeseen. Hänet passitettiin ensin englantilaiseen sisäoppilaitokseen, jonka jälkeen hän hankki ekonomin paperit Lausannen yliopistosta. Matkan varrella hän oppi sujuvan italian, saksan, ranskan ja luonnollisesti englannin.
Avioliitto Marjolynin kanssa tuotti kolme lasta, mutta päättyi eroon jo 2004.
Kimin kaveri
Työelämässä Camilleri eteni kemianteollisuuden ja elintarvikealan kautta tupakkafirma Philip Morrisin johtoon. Noin puolta Yhdysvaltojen tupakkamarkkinoista hallitseva megafirma nimitti Camillerin toimitusjohtajakseen vuosituhannen vaihteessa. Vain pari vuotta sen jälkeen yrityksen F1-sponsoroinnista vastannut Maurizio Arrivabene esitteli pääjohtajalle uuden Ferrari-kuskin.
Vain vähän myöhemmin pääkonttorissa juhlittiin jo Kimi Räikkösen maailmanmestaruutta.
- Tunnen Kimin erittäin hyvin. Hän on läheinen ystäväni - ollut jo pitkän aikaa, Camilleri sanoi toimittajille Monzassa.
Camillerin ja Räikkösen välille kehittyi nopeasti vahva side. Tupakkapomo arvosti erityisesti suomalaisen inhorehellistä otetta työhönsä ja kiistatonta lahjakkuutta radalla.
- Emme ole vielä päättäneet toista kuljettajaa. Mutta kun se päätös tehdään - ja sillä ei ole mitään aikaikkunaa - olette varmasti ensimmäisiä, jotka sen saavat tietää,
- Ja mitä tulee päätöksentekoon, kyse on koko tiimin asiasta. Maurizio on tallipäällikkö, joten hän ottaa lopullisen vastuun siitä, mutta me kaikki keskustelemme. Kerron kyllä, kun olemme valmiit.
Mallipuoliso
Formulavarikoilla egyptiläinen kiinnitti huomionsa myös erääseen kaunottareen. Aiemmin F1-playboy Flavio Briatoren tyttöystävänä tunnettu supermalli Naomi Campbell ihastui Camilleriin kesällä 2017 ja sen jälkeen he ovat suhanneet miljonäärin omalla suihkukoneella ympäri maailmaa.
Camillerin omaisuudeksi on arvioitu noin 170 miljoona euroa.
- Ferrari ei ole yksittäinen henkilö. Uskon, että meillä on täällä loistava tiimi niin radalla kuin Maranellossakin. Tavoitteeni on saada jokainen tifosi-naama hymyilemään. Ferrari on jalokivi, ja työni varmistaa sen kiiltäminen, uusi toimitusjohtaja sanoi perjantaina Monzassa.
Camilleri jätti Philip Morrisin vuonna 2014, jonka jälkeen hän on toiminut Ferrarin johtokunnassa. Egyptiläinen ohjasi tupakkajätin perinteisistä nikotiinipesistä menestyksekkäästi sähkösavukkeiden pariin. Siitä on apua myös Ferrarilla sen pyrkiessä kohti katumaastureita ja sähkömoottoreita.
Louis C. Camilleri (vas.) tutustui keväällä Ferrarin toimintaan Sebastian Vettelin opastuksella. AOP
Kimi Räikkösen entinen työtoveri täräytti kovan väitteen suomalaisesta: ”Todella inhoaa” melkein kaikkea formuloissaUusi Ferrari-pomo vastasi toimittajien uteluihin Räikkösen jatkosopimuksesta: ”Kimi on läheinen ystäväni”